佛池口遇風雨
作者：蘇轍
朝代：宋

paragraphs: 長江五月多風暴，欲行先看風日好。
此風忽作東南來，陰雲如涌撥不開。
驚雷往還轉車轂，狂波低昂起坑谷。
中流一葉那復持，卷舒已副天公知。
解帆轉柁不容語，佛池口中幸可住。
須臾急雨變昏霾，柁師喜賀風已回。
澄溪不動縈白練，老木蒼崖蔚葱蒨。
繫舟茅屋得青蔬，試問釣船還有魚。
開樽引滿向妻子，明日復行未須怖。
陰陽開闔良等閑，扁舟誰令乘險艱。